**ZAPISNIK**

**3. SEJE STRATEŠKEGA SVETA ZA ZDRAVSTVO**

četrtek, 9. 2. 2023

Prisotni člani: dr. Erik Brecelj, dr. Peter Radšel, dr. Iztok Takač, dr. Branko Gabrovec, mag. Dorjan Marušič, Monika Ažman, dr. Grega Strban, Tjaša Sobočan, Azra Herceg, mag. Egon Stopar, dr. Radko Komadina, mag. Mira Šavora, dr. Marko Jaklič, dr. Petra Došenović Bonča, mag. Dolores Kores

Odsotni: dr. Tit Albreht, Gregor Cuzak, dr. Anže Dolinar, dr. Vojko Flis, dr. Valentina Prevolnik Turk, Rok Ravnikar, mag. Ana Vodičar

Ostali prisotni: Vid Čopi, dr. Vesna Zadnik, dr. Sonja Tomšič, Katarina Rotar, Nuša Kerč, Erik Scheriani, Miha Mohorčič

Sejo Strateškega sveta za zdravstvo, ki se je pričela ob 16.00 uri, je vodil predsednik strateškega sveta, dr. Erik Brecelj.

**Dnevni red:**

1. Potrditev zapisnika
2. Potrditev dnevnega reda
3. Kakovost in varnost (mag. Dorjan Marušič)
4. Klinični registri in uporaba kazalnikov v DPOR (dr. Vesna Zadnik, dr. Sonja Tomšič obe OI)
5. Potrditev Poslovnika SSZ
6. Predlogi za naslednjo sejo
7. Razno

**AD/1**

Strateški svet je bil seznanjen z zapisnikom 2. seje Strateškega sveta za zdravstvo.

**SKLEP št. 1:** Zapisnik 2. seje strateškega sveta je potrjen.

**AD/2**

Predsednik strateškega svetaje v nadaljevanju predstavil dnevni red 3. seje.

**SKLEP ŠT. 2:** Strateški svet je potrdil predlagan dnevni red.

**AD/3**

Mag. Dorjan Marušič je predstavil dokument, ki ga je pripravila skupina za kakovost in varnost. Predstavljen je bil opis stanja, izzivi na tem področju in potencialni takojšnji, srednjeročni in dolgoročni ukrepi. Med drugim je bilo izpostavljeno, da so potrebne zakonodajne spremembe in umestitev vsebine varnosti in kakovosti v zdravstvu v izobraževalni proces. Kot ključna rešitev pa je bila izpostavljena ustanovitev neodvisnega organa za kakovost (avtonomen organ), ki bi omogočila lažjo uveljavitev standardov na vseh področjih.

V razpravi je bilo poudarjeno, da bi moral biti nadzor kakovosti in varnosti uveden tudi v zasebnih ustanovah. Poleg tega je pomembno sistemsko zbiranje podatkov, ki omogoča lažje in boljše izvajanje nadzora nad kakovostjo in varnostjo. Izpostavljeno je bilo tudi, da standardi kakovosti in varnosti presegajo nacionalne okvirje, saj morajo slediti evropskim standardom izvajanja zdravstvenih storitev.

**SKLEP ŠT. 3:** Člani strateškega sveta s predlogi dopolnijo gradivo delovne skupine za kakovost in varnost, ki so ga prejeli ob vabilu na 2. sejo SSZ. Komentarje in predloge pošljejo dr. Marušiču do 19. 2. 2023. Delovna skupina za kakovost in varnost bo na podlagi prejetih dopolnitev pripravila končen dokument in ga predstavila na seji SSZ 2. 3. 2023.

**AD/4**

Sledila je predstavitev Registra raka RS in kazalnikov kakovosti Državnega programa za obvladovanje raka. Register raka ima dolgoletno tradicijo in omogoča zbiranje, shranjevanje, analizo, interpretacijo in predstavljanje podatkov o bolnikih z rakom, o njihovi bolezni in obravnavi.

Sodelujoči so se strinjali, da gre za primer dobre prakse, ki bi ga lahko uporabili kot osnovo za oblikovanje registrov drugih bolezni. Digitalizacija na področju zdravstva zato predstavlja enega izmed ključnih reformnih korakov.

**SKLEP ŠT. 4:** Strateški svet povabi k sodelovanju predstavnike Registra raka RS in DPOR pri pripravi predloga za oblikovanje registra in uvajanja kakovosti v Sloveniji.

**AD/5**

Strateški svet za zdravstvo se je seznanil s poslovnikom, predlagal dve manjši spremembi (v 5. in 12. členu) in ga nato potrdil.

**SKLEP ŠT. 5**: Predlagani poslovnik Strateškega sveta za zdravstvo je sprejet.

**AD/6**

Svet bo na naslednji seji obravnaval vsebino s področja dodiplomskega in podiplomskega usposabljanja ter možne spodbude, da zdravstveni kader ostane v Sloveniji.

Vid Čopi in Katarina Rotar sta SSZ pozvala k prioritetni obravnavi ključnih tematik za javni zdravstveni sistem, ki so ukinitev dopolnilnega zdravstvenega zavarovanja, razmejitev javnega in zasebnega zdravstva ter ureditev področja zasebnikov koncesionarjev.

**SKLEP ŠT. 6**: Svet bo na naslednji seji obravnaval vsebino delovne skupine pod vodstvom dr. Takača.

**AD/7**

Dr. Petra Došenović Bonča je prisotne povabila na predavanje o obračunskem modelu ambulant družinske medicine, ki bo ki bo v torek, 14. 2. 2023, ob 18.15.

Seja se je zaključila ob 19.20 uri.

Zapisal: Miha Mohorčič

dr. Erik Brecelj

predsednik Strateškega sveta za zdravstvo